WHA รายย่อยหลีกไปแฉทุกวัน ทันเกมหุ้น
ไม่ใช่เรื่องแปลกที่ของดี จะมีราคาแพง แต่ของแพงไม่จำเป็นเสมอไปจะต้องเป็นของดี
25 ม.ค. 2560

ไม่ใช่เรื่องแปลกที่ของดี จะมีราคาแพง แต่ของแพงไม่จำเป็นเสมอไปจะต้องเป็นของดี
ราคาหุ้นจองของบริษัท ดับบลิวเอชเอ ยูทิลีตี้ส์ แอนด์ พาวเวอร์  จำกัด (มหาชน) หรือ WHAUP ที่จะเสนอขายเพื่อระดมทุนครั้งแรก จำนวนไม่เกิน 229.5 ล้านหุ้น พาร์หุ้นละ 5 บาท จึงมีคำถามว่า การตั้งราคาพาร์เสียสูงลิ่ว แทนที่จะเป็นแค่ 1.00 บาทนี้ ต้องการอะไรกันแน่
เพื่อให้หุ้นมีการกระจายต่ำ หรือ เพื่อให้ราคาหุ้นพาร์สูง หวังว่าในอนาคตจะมีการแตกพาร์อีกระลอก…งานนี้ นางสาวจรีพร จารุกรสกุล ประธานเจ้าหน้าที่บริหารและรอง ประธานกรรมการ ของบริษัท ดับบลิวเอชเอ คอร์ปอเรชั่น จำกัด (มหาชน) หรือ  WHA ไม่ได้พูด และไม่มีคำอธิบาย แต่ถือเป็นมติบอร์ดที่ขี้เหนียวสุดๆ
แม้จะไม่มีการกำหนดราคาขายหุ้นจองของ WHAUP แต่หากพิจารณาแล้วจะพบว่า ราคาจองของหุ้นนี้ ต้องไม่น้อยกว่าหุ้นละ 50 บาท เพราะมีหุ้นค่อนข้างน้อย
ตามมติที่ออกมาล่าสุดของคณะกรรมการของ WHA ระบุว่า แผนการขายหุ้น IPO ของ WHA จำนวนไม่เกิน 229.5 ล้านหุ้น พาร์หุ้นละ 5 บาท ซึ่งประกอบด้วย หุ้นเพิ่มทุนของ WHAUP ไม่เกิน 125 ล้านหุ้น และหุ้นสามัญที่ถือโดยผู้ถือหุ้นเดิมของ WHAUP ได้แก่  H-International (SG) Pte. Ltd. ซึ่งเป็นบริษัทย่อย จำนวนไม่เกิน 104.5 ล้านหุ้น
เรียกว่า หุ้นเพิ่มทุน 55% เป็นหุ้นเพิ่มทุนใหม่ของ WHAUP ส่วนหุ้นอีก 45%  เป็นหุ้นเก่าของบริษัทลูกของ WHA (ซึ่งโดยพฤตินัยก็ของ WHA ทั้งหมดนะแหละ แม้จะเป็นคนละนิติบุคคล)      
ราคาหุ้นของ WHAUP ที่จะออกขายนี้ กำหนดให้สิทธิแก่ประชาชนทั่วไปเฉพาะกลุ่ม ซึ่งเป็นผู้ถือหุ้นของบริษัทตามสัดส่วนการถือหุ้นในบริษัท จองซื้อหุ้น IPO ของ WHAUP จำนวนไม่เกิน 57.29 ล้านหุ้น ส่วนที่เหลือซึ่งเป็นหุ้นส่วนใหญ่ 172.21 ล้านหุ้น ขายให้กับรายใหญ่และกองทุนเป็นสำคัญ
ผลของการเห็นแก่รายใหญ่มากกว่ารายย่อย ทำให้สัดส่วนที่รายย่อยทั่วไปของ WHA จะได้รับสิทธิในการซื้อหุ้นของ WHAUP จึงถูกกำหนดมีเสียงน่าขนหัวลุกพองทีเดียว…อัตราส่วน 250 หุ้น ของ WHA ต่อ 1 หุ้นสามัญของ WHAUP
ใครที่อยากได้หุ้นจอง WHAUP 100 หุ้น จะต้องถือหุ้นของ WHA ให้ได้ 25,000 หุ้น
อะโห…แม่เจ้า
เสียงอุทานของรายย่อยเมื่อวานนี้ ไม่น่าจะดังไปถึงหูของเจ๊จูนคนสวย หรือ นางสาวจรีพร กี่มากน้อย เพราะถ้าได้ยิน ก็คงไม่กำหนดมาอย่างนี้หรอก…ฮัดเช้ย
ผลของสัดส่วนหุ้นใช้สิทธิที่ “เหนือจริง” อย่างนี้  แม้ว่าจะมีคำอธิบายว่า ราคาพาร์ของ WHA แค่ 0.10 บาท แต่ของ WHAUP มันมากถึง 5.00 บาท คำนวณยังไงก็ได้สัดส่วนนี้ ก็ยังทำให้เกิดคำถามว่า ยังรวยกันไม่พอหรืออย่างไร
คิดง่ายๆ แค่หุ้นเก่าของ H-International (SG) Pte. Ltd. ใน  WHAUP ที่เอามาขาย มันก็ทำกไรกลับคืน WHA หลายพันล้านบาทแล้ว ยังไม่นับส่วนของมูลค่าหุ้นของ WHA ที่จะเพิ่มขึ้นจากบุ๊ค แวลูในการนำ WHAUP เข้ามาระดมทุนในตลาดฯ อีกต่างหาก
ที่สำคัญ การให้ความสำคัญกับกองทุนและรายใหญ่ ดูเหมือนว่า กรรมการของ WHA มองไม่เห็น “หัวของนักลงทุนรายย่อย”แม้แต่น้อย จึงให้สัดส่วนพอเป็นพิธีแก่รายย่อยอย่างเสียไม่ได้…จะบอกว่าดูหมิ่นน้ำใจรายย่อยที่จงรักภักดี…ก็คงไม่เกินเลย
เอาเป็นว่างานนี้ เสียรังวัดกันไปมากพอสมควร…ดูได้จากวานนี้ พอประกาศสัดส่วนมา ราคาหุ้น WHA ปิดท้ายตลาดบวกไปแค่บวก 0.02 บาทเท่านั้น ไม่มีนัยสำคัญอะไรที่จะบอกว่ามีเสียงขานรับทางบวกแต่อย่างใด…
จะบอกว่า ลางเนื้อชอบลางยา ก็ได้ ..หรือจะบอกอย่างอื่น…ก็คงไม่ผิดอะไร
ตอนนี้เหลืออย่างเดียวว่า ราคาจองของ WHAUP จะอยู่ที่เท่าไร…แค่นั้นเอง
ถ้าแพงลิ่ว ก็คงไม่มีใครสนใจไล่ซื้อหุ้นแม่…และทำเป็นลืมไปเรื่องจ่ายปันผล…เพราะเหตุผลง่ายๆ ว่า ล้างขาดทุนสะสมหมด..อีกต่อไป
เพราะอะไรเอ่ย…คงไม่ต้องไถ่ถาม
“อิ อิ อิ” 